Vyf vasgetrek ná Komatipoort-plaasmoordDeon de Bruyn. Vyf verdagtes is in hegtenis geneem in verband met die moord op die 25-jarige Deon de Bruyn wat ŉ week gelede op ŉ plaas naby Komatipoort in Mpumalanga doodgeskiet is. Kol. Mtsholi Bhembe, woordvoerder van die polisie, het dié nuus bevestig. Bhembe sê die vyf verdagtes, tussen die ouderdom van 25 en 36 jaar, is vroeër die week in en om Tonga in Mpumalanga vasgetrek. Die groep mans het glo reeds in die hof verskyn, en sal na verwagting eerskomende Vrydag hulle tweede hofverskyning voor die landdros in dié provinsie maak. Bhembe sê daar word verwag dat die mans dan ook formeel vir borgtog sal aansoek doen. Lt.genl. Bethuel Zuma, polisiehoof in Mpumalanga, het die polisie geloof vir dié inhegtenisnemings. Susan de Bruyn, Deon se ma, het vroeër aan Maroela Media vertel Deon was ŉ “jong boer in murg en been”. Deon het saam met Estelle Jansen (59), wat vir hom soos ŉ “tweede ma” was, op die plaas Simonsvlei met suikerriet, mango’s en groente geboer. Estelle was verlede week in haar kamer toe ŉ man skielik te voorskyn gekom het. Volgens De Bruyn het Estelle met die aanvaller begin stoei en is hulle by die kamerdeur uit. Deon is net bokant die hart geskiet en Estelle is drie keer geskiet. Die aanvallers het met net selfone gevlug toe Elmer, Estelle se seun, ŉ vuurwapen gaan haal het. Estelle is steeds in die hospitaal.